Kirjanpitoyksiköt, talousarvion ulkopuolella olevat valtion rahastot ja Valtion talous- ja henkilöstöhallinnon palvelukeskus

Taloussäännön laatiminen ja päivittäminen

Valtiokonttori on tänään antanut kirjanpitoyksikön taloussäännön laatimista ja päivittämistä koskevan määräyksen, joka kumoaa vuonna 2010 annetun määräyksen Taloussääntöjen laatiminen ja päivittäminen (481/03/2010).

Taloussäännön laatimista ja päivittämistä koskevassa uusitussa määräyksessä huomioidaan kirjanpitoyksiköiden ja Palkeiden välisestä vastuunjaosta Valtiokonttorin antamat määräykset. Taloussääntö kannattaa laatia niin, että kuvattaessa taloushallinnon tehtävien hoitoa Valtion talous- ja henkilöstöhallinnon palvelukeskuksessa (Palkeet), otetaan Valtiokonttorin antamat vastuunjakoa koskevat määräykset sekä palvelusopimukset ja mahdolliset vastuunjakoa koskevat poikkeusluvat taloussäännön liitteeksi, johon viitataan. Näin vastuunjakomuutoksia ei ole välttämätöntä päivittää taloussäännön tekstiin.

Seuraavia määräyksen lukuja tai alalukuja on päivitetty:

*Taloussäännön soveltamisala*,:

*Taloushallinto-organisaatio,*

*Toiminnan ja talouden suunnittelu ja seuranta,*

*Maksuliike,*

*Menojen käsittely,*

*Tulojen käsittely,*

*Tositteet,*

*Keskuskirjanpito,*

*Hallinnonalan toiminnan tuloksellisuuden kuvauksen laatiminen,*

*Taloushallinnon tietojärjestelmät*

Päivitykset ajantasaistavat taloussäännön laatimista ja päivittämistä koskevaa määräystä vastaamaan nykyisiä käytäntöjä. Päivityksistä suuri osa on teknisluonteisia.

Taloussäännön lukujaottelu pysyy entisellään.

Päivitetyt ja hyväksytyt taloussäännöt sekä muut ohjesäännöt, joissa määrätään taloussääntöön kuuluvista asioista, on TaA 69 b §:n nojalla toimitettava tiedoksi Valtiokonttorille, valtiontalouden tarkastusvirastolle sekä asianomaiselle ministeriölle. Valtiokonttoriin taloussäännöt ja muut edellä tarkoitetut ohjesäännöt toimitetaan sähköpostin liitteenä osoitteella kirjaamo (at) valtiokonttori.fi. Sähköpostin aihekenttään merkitään teksti Taloussääntö ja kirjanpitoyksikön nimi. **Liittyen tiedon jakamiseen ja käytettävyyteen kirjanpitoyksiköissä** **taloussäännöt tullaan jatkossa julkaisemaan Valtiokonttorin kotisivuilla, jollei kirjanpitoyksikkö sitä erityisestä syystä kiellä. Julkaisukielto täytyy ilmoittaa samassa yhteydessä, kun taloussääntö toimitetaan Valtiokonttoriin.**

Toimialajohtaja Lasse Skog

Apulaisjohtaja Tanja Wistbacka